|  |
| --- |
| № исх: 16-13-113д/с от: 24.09.2020 |

**Қазақстан Республикасының**

**Бас Прокуроры Ғ.Д. НҰРДӘУЛЕТОВКЕ**

 *Балалар құқықтарын қорғау бойынша*

 *шаралар қабылдау туралы*

**Құрметті Ғизат Дәуренбекұлы!**

Бүгін өзіңізге жолдап отырған депутаттық сауалымыздағы мәселе мені ең біріншіден ана ретінде, әйел адам ретінде, осы мемлекеттің азаматы ретінде қатты алаңдатып отыр. Мәселе кәмелет жасына толмаған балаларды сексуалды сипаттағы қылмыстардан қорғау және олардың қауіпсіздігін қамтамасыз ету жайлы.

Қазақстан Республикасы Президенті Қ.К.Тоқаев биылғы жолдауында: «Балалардың қауіпсіздігі мен құқығын қорғау мәселесіне ерекше назар аудару керек.» деді.

Біз кәмелеттік жасқа толмаған балаларға қатысты жыныстық сипаттағы әрекеттері үшін қылмыстық жазаны едәуір қатаңдаттық, иә! Алайда, қылмыстың бұл түрі азаяр емес.

Бейкүнә балаға осыншама зорлық қылған қылмыскерлерді рақымшылық алудан да дәмеленбейтіндей, мерзімінен ерте босап шығатындай құқығынан айырып, тәртібі барынша қатаң түзеу мекемелеріне оқшаулаған жөн.

Мұндай әрбір істі прокуратура органдары ерекше бақылауға алуға тиіс.

Статистикаға сүйенетін болсақ Қазақстанда соңғы 4 жылда осындай қылмыстар үшін 1868 адам кінәлі деп танылған. Олардың 539-ы ғана 10 жылға дейінгі мерзімге бас бостандығынан айырылған. Ал, көпшілігіне мұндай жаза қолданылмаған да. Қазіргі кезде кәмелетке толмағандарға қатысты сексуалды сипаттағы қылмыс жасағаны үшін 1600 адам жазасын өтеп жатыр.

Тағы да статистикаға сүйенсек, педофилдердің көбі бостандыққа шыға сала бір жылдың ішінде сол қылмысты қайта жасайды екен. Яғни, келесі жолы дәл сондай қылмысқа баруға, түрмедегі өмірі сабақ болмаған.

Осы жылдың өзінде ғана, кәмелетке толмаған балаларға қарсы жасалған қылмыс 8 пайызға өскен. Мұны тоқтату үшін қатаң жаза қылмысты жасаған адамға ғана емес, сол қылмысқа жол берген, фактілерді жасырған, қылмыскердің жалтаруына мүмкіндік берген азаматтарға да қолданылуы керек деп ойлаймыз.

Мұны айтуыма себеп: биыл тамыз айында Орал қаласында болған оқиға. Есіңізде болса, 12 жасар қызға қатысты сексуалды сипаттағы қылмыс жасағаны үшін 21 жастағы сотталушыға шығарылған үкім ақпарат көздеріне тарап, қоғам назарында болды.

БАҚ-та осы қылмысқа қатысты ҚР Қылмыстық кодексінің 120-бабы «Зорлау» бойынша іс қозғалды делінген еді. Алайда, алқалық сот сотталушыға «Он алты жасқа толмаған адаммен жыныстық қатынас», яғни 122-баб негізінде айып тағып, «2,5 жылға бас бостандығын шектеу» деген үкім шығарды. Алқалық соттың бұл үкімі әлеуметтік желіге тарап, халықтың түрлі эмоцияға толы қызу талқысына ұшырады.

 Елімізде кәмелетке толмаған балаларға қарсы жасалатын қылмыспен күрес ұлттық заңнама арқылы ғана емес, халықаралық деңгейде қабылданған нормалар қолдану арқылы да жүргізіледі.

 Алайда, халықаралық деңгейде балаларды қорғайтын екі маңызды құжатқа Қазақстан әлі де қол қоймаған. Олар мыналар:

1. Балалар құқықтары туралы конвенцияның үшінші факультативтік хаттамасы;

2. Европа Одағының балаларды сексуалды эксплуатациядан және сексуалды зорлық зомбылықтан қорғау конвенциясы. Бұл конвенцияға қосылған мемлекеттер баланы жезөкшелікке тарту, мәжбүрлеу немесе секс-тауар ретінде көріп, пайдалану, балалар порнографиясын өндіру, ұсыну, тарату, сатып алу, сақтау үшін қылмыстық жаза қарастыруға міндетті.

Сондай-ақ, осы мәселеге қатысты шешімдер қабылдау барысында БҰҰ Комитетінің Қазақстан Республикасының адам құқықтары жөніндегі кезеңдік баяндамасына берген ұсынымдарды ескеру қажет.

Біздің депутаттық сауалымызда:

- Қазақстан Республикасы Президенті Қ.К.Тоқаевтың осы мәселе бойынша берген тапсырмасын орындау барысы туралы ақпарат берулеріңізді және осы саладағы халықаралық конвенцияларға қосылу және имплементациялау бойынша заңнамалық ұсыныстар енгізулеріңізді;

- Халықаралық тәжірибиені саралап, қылмыстық заңнама қолданысын талдап, балаларға қарсы жыныстық сипатта жасалған қылмыстың барлық түрілеріне қатысты жазаны қайта қарап, қатаңдату бойынша ұсыныстар әзірлеуді сұраймыз.

«Қазақстан Республикасының Парламенті және оның депутаттарының мәртебесі туралы» Конституциялық заңның 27-бабына сәйкес заңда белгіленген мерзімде жазбаша жауап беруді сұраймыз.

**Д. НҰРЖІГІТОВА**

**В. ВОЛКОВ**

**Результаты согласования**24.09.2020 17:22:24: Волков В. В. (Комитет по конституционному законодательству, судебной системе и правоохранительным органам) - - cогласовано без замечаний
24.09.2020 17:23:27: Нуржигитова Д. О. (Комитет по международным отношениям, обороне и безопасности) - - cогласовано без замечаний
24.09.2020 17:24:33: Сарсембаев Е. Ж. (Отдел по взаимодействию с Комитетом по международным отношениям, обороне и безопасности) - - cогласовано без замечаний
24.09.2020 17:25:27: Уакпаев М. С. (Руководство Аппарата Сената) - - cогласовано без замечаний
24.09.2020 17:29:44: Агиса Б. А. (Общий отдел) - - cогласовано без замечаний
24.09.2020 17:35:05: Данабеков О. К. (Руководство Аппарата Сената) - - cогласовано без замечаний
**Результат подписания**24.09.2020 17:33:52 Ракишева А. Г.. Подписано